Baywatch Nights

Baywatch Nights wie in Amerikaanske tillefyzjesearje dy't rûn fan 1995 oant 1997. It wie in spin-offsearje fan 'e bekendere en tige populêre aksjesearje Baywatch, yn 'e foarm fan in detektivesearje dy't healwei oergie yn in science fiction-tillefyzjesearje. Baywatch Nights wie gjin grut súkses, en waard nei twa seizoenen omreden fan ôffallende sjochsifers stopsetten.

Produksje
Baywatch Nights wie in tillefyzjesearje fan deselde filmprodusinten as Baywatch, dêr't it fan ôflaat wie. De searje waard makke troch Michael Berk, Douglas Schwartz, Gregory J. Bonann en David Hasselhoff, foar The Baywatch Company.

It oarspronklike útgongspunt fan Baywatch Nights wie dat plysjeman Garner Ellerbee, in personaazje dat diel útmakke fan 'e fêste cast yn Baywatch, in midlifekrisis kriget en beslút om ûntslach te nimmen. Hy begjint dêrnei in detektiveburo, en syn maat, strânwacht Mitch Buchannon, beslút om him te helpen en wurdt syn sakepartner. De beide mannen krije dan fersterking fan 'e froulike privee-detektive Ryan McBride.

Sjonger Lou Rawls, dy't de titelsong fan 'e searje, After the Sun Goes Down, ynsong, spile yn it earste seizoen de rol fan Lou Raymond, de eigner fan in nachtklub dêr't de detektives kantoarromte hiere. Midden ûnder it earste seizoen waarden twa nije castleden yntrodusearre: Griff Walker en Donna Marco.

Oan 'e ein fan it earste seizoen bedarren de sjochsifers fan Baywatch Nights, dy't dochs al nea de sjochsifers fan Baywatch belykje koene, yn in frije fal omleech. De produsinten lieten har doe ynspirearje troch it súkses fan The X-Files, en besleaten foar it twadde seizoen oer te gean fan in detektivesearje op in science fiction-tillefyzjesearje. It personaazje Garner Ellerbee waard út 'e searje skreaun en ferfongen troch Diamont Teague, in ekspêr op it mêd fan it paranormale. Dy feroarings mochten net bate, en de produksje fan Baywatch Nights waard nei twa seizoenen stopset.

It personaazje Donna Marco, spile troch Donna D'Errico, makke neitiid de oerstap nei de oarspronklike Baywatch-searje.

Rolferdieling
haadrollen
  personaazje   akteur/aktrise   fêste rol yn  Mitch Buchannon David Hasselhoff seizoen 1 en 2 Garner Ellerbee Gregory Alan Williams seizoen 1 Ryan McBride Angie Harmon seizoen 1 en 2 Destiny Desimone Lisa Stahl seizoen 1 ôfl. 1–10 Lou Raymond Lou Rawls seizoen 1 Griff Walker Eddie Cibrian seizoen 1 ôfl. 11-22, en seizoen 2 Donna Marco Donna D'Errico seizoen 1 ôfl. 11-22, en seizoen 2 Diamont Teague Dorian Gregory seizoen 2

crossovers út Baywatch
  personaazje   akteur/aktrise   te sjen yn  Eddie Kramer Billy Warlock seizoen 1 ôfl. 14 Mike "Newmie" Newman Michael Newman seizoen 1 ôfl. 14 en 16; seizoen 2 ôfl. 8 Caroline Holden Yasmine Bleeth seizoen 1 ôfl. 16 Stephanie Holden Alexandra Paul seizoen 2 ôfl. 19

Seizoenen
 seizoen tal ôfl. rûn fan rûn oant netwurk12230 septimber 199518 maaie 1996syndikaasje22229 septimber 199617 maaie 1997

Keppelings om utens
  De titelmuzyk fan Baywatch Nights op YouTube
  Ynformaasje oer Baywatch Nights yn 'e Internet Movie Database

Sjoch ek
Baywatch (tillefyzjesearje)
Baywatch: Forbidden Paradise
Baywatch: White Thunder at Glacier Bay
Baywatch: Hawaiian Wedding
Baywatch (film)
Babewatch
Boobwatch

Kategory:Amerikaanske detektivesearje
Kategory:Amerikaanske science fiction-searje
Kategory:Ingelsktalige telefyzjesearje
Kategory:Telefyzjesearje út 1995
Kategory:Telefyzjesearje oer in privee-detektive